Tidligt søndag morgen dukkede fem mænd i alderen 17 til 24 år op på en 20-årig mands bopæl i Tårs mellem Brønderslev og Hjørring. Sidste år vidnede den unge mand i en sag om røverisk overfald, og det kostede to mænd en fængselsdom. Ifølge politiet ville den ene mand - en 17-årig - hævne sig, og derfor opsøgte han sammen med fire kammerater vidnet. Den 20-årige mand blev slået og sparket på kroppen og i ansigtet, og overfaldsmændene stjal også kontakter samt ofrets mobiltelefon. Ofret kontaktede selv politiet og gav signalement af gerningsmændene. I løbet af søndagen blev de fem mænd hentet ind, og de fremstilles i grundlovsforhør mandag klokken 13. Det oplyser vicepolitikommissær Jens Erik Poulsen fra Nordjyllands Politi i Hjørring. Politiet ser med stor alvor på hændelsen, og gerningsmændene er sigtet i henhold til straffelovens § 123 omkring trusler af vidner. Strafferammen er op til otte års fængsel.

Referat:
Fem mænd blev anholdt søndag, da de truede og bankede et vidne fra Tårs. Mændene fremstilles i grundlovsforhør mandag klokken 13